Güiquipedia n'estremeñu

La Wikipedia n'estremeñu, mentá Güiquipedia i enantis Güiquipeya, es la vessión dela ciclopedia libri Wikipedia en lengua estremeña. Güiquipedia s'escrevi de manera calavorá por mé de voluntarius, i premiti que los artícalus los múi qualisquiel pressona con acessu por mé dun precuraol de web. El proyetu tuvu nacencia el 24 de heneru del 2007, enque no hue hata el 26 de mayu del 2008 quandu el proyeutu se muó al su propiu domiñu.

En marçu de 2024 tuvía 3894 artícalus, cun Zahoril i 24 esuarius ativus. Aquestus daus la assitiavan nel puestu 229 por númberu d'artícalus por cima dela Güquipedia en judeuespañol i por baxu dela Güiquipedia en frisón de Saterland.

 Estoria 
Los artícalus espubricaus pola prensa a tentu dela "Güiquipeya" recadarun que ena su vessión de preva allegó a cuental con 12.547 entrás en abril de 2008, acomparándula conas entrás delas Güiquipedias n'asturianu i superandu ala Güiquipedia n'aragonés. Aquesta información hue desizía polos propius calavoraoris dela güiqui nun artícalu posteriol. 

El proyeutu hue aprovau i lançau de horma oficial el 26 de mayu de 2008. Esmençó con tres aditoris que alogu huerun almenistraoris i zahorilis: Ángel Roncero (Pairi Anhi), Jose Luis (Tiu Chelu), e Ismael Carmona (Tiu Fraili). A 12 de juñu de 2009 ya allegava alos 782 artícalus. 

El 27 de setiembri de 2022 la Güiquipedia muó el su nombri, passandu de llamal-si "Güiquipeya" al nombri d'ugañu "Güiquipedia". Esta muación se hizu en basi alas revisionis dela ortografía que s'aviarun dendi la hundación dela mesma. Cona muación de nombri tamién se muó el santu.
miniaturadeimagen|Antiguu santu gastau andinantis dela muación de nombri.

 Hitus emportantis 
2007

 6 de hebreru: Criación del proyeutu ena Güiquincubadora

2008

 26 de mayu: La Güiquipeya es aprovau i lançau de horma oficial nel su nuevu domiñu.

2009

 29 de heneru: La Güiquipeya llega alos 500 artícalus.
2022

 27 de setiembri: Muación de nombri i santu.

 Caraitirísticas 
El lema la Güiquipedia es «Si tienis conocencia d la tu coltura, cómu no la tienis dela tu palra?», i poemus descreví-la comu «un girón pa destribuil la conocencia la realidá estremeña ena su propia lengua, ena que tolos estremeñus puean calavoral, tantu ena su destensión, comu ena creceera el léssicu estremeñu pa conseguil concencial-mus de qu'avemus derechu de palral en estremeñu».

Essistin tres caraitirísticas essencialis del proyetu Güiquipedia que definin la su enhunción ena redi:
 Es una ciclopedia, entendía cumu soporti que premiti arrejuntal i trasmitil la información de horma enhilá.
 Es un wiki, polo que, con poquinas desquitis, puei sel ditá por qualisquiera.
 Es de conteníu abiertu i gasta la licencia GFDL.

Güiquipedia tien un haci políticas que asseñalan qué información se devi de entral o no. Estas políticas se gastan pa resolvel pobremas al tentu añidil, dición, revisteu, muación o aborramientu d'artícalus.

 Adición 
En Güiquipedia qualisquiel pressona puei crial un artícalu nuevu en estremeñu i mesmu quasi que qualisquiel vesitanti puei adital el su conteníu, quitandu los artícalus qu'estén tapaus. Esti proyeutu hue criau ena idea de que la calavoración entri esuarius pol amejoramientu dun artícalu por un tiempu prouzirá testus de calidá, aspecii delos proyeutus de desenroamientu d'apricacionis libris.

Los endilguis volucionan duranti'l tiempu i estu está eno craru nel su estorial de adicionis. Alas vezis, están casus en que pressonas entran ena Güiquipedia a emplastal i dal faterna, prouziendu-si salvaginas i guerras d'adicionis: d'alcuentral angún artícalu en mal estau, pega un apitíu a angunu de los zahorilis.

 Controversias 
El proyeutu tuvu habrucheus dendi el prencipiu. Las vozis en contra dela criación dela Güiquipedia gastavan criterius lengüísticus, iziendu que l'estremeñu no tien las caraitirísticas suficientis pa poel sel crassificau comu idioma sino comu un dialetu del asturianu. Sotrus, que no essesti l'estremeñu i es una luenga enventá. Tamién hue polémicu lo pocu práticu de crial el proyeutu debíu al baxu númberu de palrantis i aún menol el númberu d'aditoris. Sotru pobrema hue que nel momentu dela criación dela Güiquipedia no essestia una norma ortográfica que premitiera la criación i adición d'artícalus de horma aparenti.

Tuvu un periodu d'inativiá entri los añus 2012 i 2023.

 Vel tamién 
 Güiquipedia
 Pari Angi

 Referencias 
Categoría:Güiquipeyas